b'\n_START_ARTICLE_\nCan Gelabert (Amer)\n_START_SECTION_\nDescripci\xc3\xb3\n_START_PARAGRAPH_\nCan Gelabert \xc3\xa9s una gran masia de planta rectangular que consta de planta baixa i pis superior i que est\xc3\xa0 coberta amb una teulada a dues aig\xc3\xbces de vessants a fa\xc3\xa7ana._NEWLINE_La planta baixa consta d\'un gran portal adovellat d\'arc de mig punt amb unes dovelles de mida gran molt ben escairades i treballades. A la clau de la volta hi ha una inscripci\xc3\xb3 molt borrosa i deteriorada, cosa que dificulta extremadament la seva lectura i comprensi\xc3\xb3 fins al punt que tan sols es pot desxifrar la data de "1 6 1 3", ja que la resta de lletres s\xc3\xb3n incomprensibles._NEWLINE_Al primer pis trobem dues finestres rectangulars equipades amb llinda monol\xc3\xadtica, muntants de pedra i ampit treballat. Sota l\'ampit trobem la soluci\xc3\xb3 protot\xc3\xadpica que consisteix a disposar dues o tres pedres com a mesura de refor\xc3\xa7 en la sustentaci\xc3\xb3 de la pesant finestra._NEWLINE_A l\'esquerra hi ha una ampliaci\xc3\xb3 m\xc3\xa9s moderna que no ha afectat l\'edifici central i n\'ha preservat la l\xc3\xadnia de la fa\xc3\xa7ana._NEWLINE_A la fa\xc3\xa7ana lateral, que est\xc3\xa0 fortament apuntalada per quatre poderosos i robustos contraforts, trobem una finestra de perm\xc3\xb2dols amb les impostes retallades en forma de quart de cercle._NEWLINE_La fa\xc3\xa7ana posterior est\xc3\xa0 projectada com una semiporxada._NEWLINE_Pel que fa als materials utilitzats, predomina la pedra, en dues modalitats: pedres fragmentades i c\xc3\xb2dols de riu manipulats a cops de martell i lligades amb morter de cal\xc3\xa7, que componen les quatre fa\xc3\xa7anes. Mentre que per l\'altra trobem la pedra sorrenca localitzada espec\xc3\xadficament en els blocs cantoners de pedra, en les dovelles del portal de la planta baixa, en les llindes, muntants i ampits de les dues finestres del primer pis i en la llinda i muntants de la finestra de la fa\xc3\xa7ana lateral.'